Persverklaring: Aantal jeuginskrywings in die AVBOB Poësiekompetisie skiet die hoogte in | LitNet
Die kategoriebeoordelaar, Stanley Mdonsela, het die gemeenskap Siswati-digters gelukgewens met die merkbare verbetering in die gehalte en die selfvertroue van hul inskrywings. "Dis omdat digters nuanses verstaan dat hul vaardige taalgebruik die beskouings en waardes van die Emaswati weerspieël," sê hy. "Wanneer iemand sy moedertaal gebruik, is dit 'n hartsboodskap. Siswati-digters is besig om 'n nis vir hulself in die wêreld uit te kerf. Hulle het standpunt ingeneem – en dit is dat die Emaswati nie uitgesluit sal word van hierdie merkwaardige geleentheid om troos aan die treurendes te bring nie." Madonsela voeg by: "Die aantal en gehalte van die gedigte is ongelooflik! Ek is heeltemal oortuig daarvan dat, as jy die getal jeuginskrywings in ag neem, die toekoms van ons taal veilig is in hul hande."
Die Xitsonga-digter en akademikus, Ximbani Eric Mabaso, besing die lof van die kompetisie: "AVBOB Poësie is 'n verwesenliking van veeltaligheid en multikulturaliteit op 'n ongeëwenaarde skaal – een wat moeilik geklop sal word in die dekades vorentoe. AVBOB het binne enkele jare 'n hele klomp debuutdigters gepubliseer: Dit het 'n onverwagse skeppendheid ontlok op terreine wat jare lank onontgin was. AVBOB Poësie het daarin geslaag om 'n behoefte aan mededinging na vore te bring, waar nuwelinge en gesoute digters 'n verhoog kan deel. Terselfdertyd trek hulle nie net geldelik voordeel uit die publikasie van hul werk nie, maar kan ook toekennings inpalm. Hierdie projek beteken digkuns vír gewone mense, déúr gewone mense – 'n inisiatief wat ook, deur papierpublikasies, die digitale kloof oorbrug. Lank leef AVBOB Poësie!"
Die wenners van die AVBOB Poësieprys van R10 000 vir elk van die 11 taalkategorieë word aangekondig by die vierde AVBOB Poësie-galageleentheid middel-2021. Die digters wat die kortlys haal, sal in die eerste helfte van 2021 daaroor ingelig word. Digters word aangemoedig om die AVBOB Poësieprojek op sosiale media te volg om meer te wete te kom oor kompetisieverwante aankondigings, of besoek die kompetisiewebblad-blog by www.avbobpoetry.co.za.
2021-01-04 at 11:03
Wonderlik Avbob. Baie dankie.
2021-01-28 at 04:00
So trots op ons jeug. Dankie Avbob vir hierdie groot geleentheid wat julle skep vir digters.
Hierdie kompetisie van AVBOB is een van ons digters se hoogtepunte op die kalender en ek is verheug om te sien dat soveel jonger mense hieraan begin deelneem. Dankie AVBOB vir hierdie wonderlike platform wat julle ons digters bied. Daar is beslis 'n oplewing in digkuns, danksy die groot aandeel wat julle daarin het.